Raġel li saħnitlu rasu fuq kwistjoni familjari spiċċa quddiem il-Qorti akkużat li għamel ħsara fuq vettura u ħanut f’San Pawl il-Baħar. Il-każ seħħ f’Awwissu tas-sena l-oħra, meta Vasilica Tiberiu Ciubotaru, li kien xurban, wasal id-dar u ma sabx lil martu u lil binhom. F’dagħdigħa, huwa beda jsejjaħ għall-pulizija, waqt li jwaddab oġġetti ‘l barra mill-appartament, fosthom ċilindru tal-gass, żiemel tal-ħwejjeġ, u pala u xkupa. Konsegwenza ta’ hekk għamel ħsara lill-ħanut ta’ taħtu, kif ukoll lill-Land Rover ta’ sid il-ħanut. Fil-Qorti ntqal li Ciubotaru mill-ewwel kien wera rimors għal għemilu, u offra li jħallas għad-danni. Madanakollu, meta sid il-ħanut talbu kważi €7,000,  Ciubotaru m’aċċettax li jħallashom għax ħass li kienu wisq. Wara li ġiet ippreżentata l-evidenza fil-Qorti, l-ispejjeż reali kienu jammontaw għal €3,460, b’Ciubotaru din id-darba jaċċetta li jħallashom. Il-Qorti, ippreseduta mill-Maġistrat Rachel Montebello, irrimarkat li ma’ dan ir-reat hemm marbuta piena ta’ ħabs, iżda meta qieset iċ-ċirkostanzi kollha, fosthom li l-akkużat qatt ma nstab ħati ta’ reati oħra, ħelsitu bil-kundizzjoni li ma jwettaqx reat ieħor fi tliet snin.